Skoolseun sterf toe meisie hom met mes aanval(Argieffoto ter illustrasie.) ŉ Graad 9-leerder is dood nadat hy Donderdagaand deur ŉ graad 7-dogter met ŉ mes aangeval is. Steve Mabona, woordvoerder van die Gautengse departement van onderwys, het gesê die seun was ŉ skolier by Alexandra High School. “Hy is gisteraand omstreeks 19:00 deur ŉ graad 7-skolier van Pholosho Secondary School, ook in Alexandra, aangeval. Die voorval het in die informele nedersetting plaasgevind.” Die seun het by ŉ plaaslike hospitaal aan sy beserings beswyk. “Die saak is intussen aan die polisie oorgegee vir verdere ondersoek.” Die departement se psigo-maatskaplike eenheid is na Alexandra High School ontplooi om die nodige bystand en berading te bied aan diegene wat deur die voorval geraak is. Die proses sal Maandag voortduur. “Dis baie hartseer wat gebeur het,” het Panyaza Lesufi, provinsiale LUR vir onderwys, gesê. “Ons betuig ons innige meegevoel met die familie en skoolgemeenskap vir hulle verlies. Ons veroordeel ten sterkste alle gewelddadige optrede deur ons leerders.” Lesufi sê die skoolbeheerliggaam moet ook ondersoek instel en nodige stappe instel om sulke voorvalle te hanteer. Nog ŉ skolier van Alexandra is op 30 Augustus dood toe hy ook met ŉ mes aangeval is. ŉ 15-jarige seun het reeds in die Alexandra-landdroshof verskyn in verband met dié voorval. ŉ Stryery het tussen die beskuldigde en ander leerders op die skoolterrein tydens middagete ontstaan. Die beskuldigde het glo ŉ skerp voorwerp gaan haal en die medeleerder gesteek.